Tasavallan Presidentti (yhtye)
Historia > Milky Way Moses ja yhtyeen hajoaminen (1973–1974)

Yhtyeen neljäs albumi Milky Way Moses äänitettiin elo–syyskuussa 1973 Lontoon De Lane Lea -studiossa tuottajanaan Peter Eden. Levy jouduttiin tekemään kiireessä, mikä vaikutti kappalemateriaalin laatuun. Albumi ilmestyi lopulta viivytysten jälkeen keväällä 1974. Toloselta ja Pöyryllä on albumilla kaksi omaa sävellystä, ja yksi on yhtyeen yhdessä kirjoittama jammailukappale ”Jelly”. Lisäksi mukana on 11-minuuttinen, keikoilla ihastusta herättänyt ”Caught from the Air”, joka on albumin sanoitukset kirjoittaneen Jim Pembroken käännös Eero Koivistoisen kappaleesta ”Lennosta kii”. Milky Way Moses ei ollut Britanniassa Lambertlandin kaltainen arvostelumenestys, ja myös osa yhtyeen jäsenistä oli tyytymättömiä siihen. Kuitenkin se nousi Suomessa edeltäjänsä tavoin Mitä Suomi soittaa -listalle, nyt kymmenenneksi. Albumista otettiin painokset myös ainakin Britanniassa ja Länsi-Saksassa sekä myös Yhdysvalloissa, jossa sen julkaisi Janus Records.
Tasavallan Presidentin ja Wigwamin yhteinen Englannin-kiertue järjestettiin huhti–toukokuussa 1974. Puhaltaja Pekka Pöyry ei ollut enää mukana, vaan hänen tilalleen oli tullut Dannyn ja Kirkan taustayhtyeisiin kuulunut kosketinsoittaja Esa Kotilainen, joka oli jo aiemmin tuurannut Pöyryä muutamilla Suomen- ja Ruotsin-keikoilla. Menomatkalla yhtyeet esiintyivät samalla keikalla Ruotsin Västeråsissa, mistä jatkettiin Skotlantiin ja kolmen pohjoisessa soitetun esiintymisen jälkeen edelleen Lontooseen. Tasavallan Presidentti esiintyi myös toistamiseen BBC:n viikoittaisessa musiikkiohjelmassa The Old Grey Whistle Test. Kiertue jäi yhtyeen viimeiseksi Britanniassa. Suosiossa ei tapahtunut havaittavaa edistystä, ja vaikka konserttien yleisö oli tyytyväistä, sitä oli toisinaan hyvin vähän. Britannian-kiertueiden olosuhteet olivat toisinaan hyvin rankkoja ja hotellit halpoja ja kylmiä. Yhtye sai EMA Telstarilta matkaliput ja tarkat ohjeistukset esiintymis- ja majoituspaikoista, mutta kulut oli maksettava kokonaan itse, ja esimerkiksi lauttamatkat olivat hyvin kalliita. Myös aikatauluongelmat heikensivät yhtyeen motivaatiota. Odotettua kansainvälistä läpimurtoakaan ei ollut tapahtunut.
»Pressan kavereiden kanssa jokainen keikkapäivä oli yhtä hermoilua aikatauluista. Pahimmat kokemukset olivat kuitenkin tällä yhteisrundilla Wigujen (Wigwam) kanssa. Kerta kaikkiaan syö miestä, jos joka päivä saa jännittää, ehditäänkö keikalle. Koko ajan käy helvetinmoinen myrsky, ollaan aina myöhässä eikä ehditä syödä kunnolla missään välissä. Ei liioin ehditä tehdä kunnon soundcheckejä. Sitten joku hämäräperäinen taho hoitaa vielä kamaakin muusikoille niin että kaaos varmistuu. Sen aikainen taiteilijaelämä oli tosi hankalaa: minkälainen keikka tulee, kun sua v-tuttaa kaikki asiat ihan aina? Kun kaikki ympärillä on romahtamaisillaan, ei millään pysty parhaaseen tulkintaan.» 
(Eero Raittinen, yhtyeen solisti 1972–1974)
Yhteiskiertueen jälkeen yhtye alkoi rakoilla, eivätkä jäsenet olleet kesän aikana juurikaan tekemisissä keskenään. Uusia kappaleita yritettiin saada ohjelmistoon, mutta niidenkin kanssa oli erimielisyyksiä. Tasavallan Presidentin toiminta päättyi elokuussa 1974 Pohjoismaissa järjestettyyn Så i norden -kiertueeseen, jolla olivat mukana ruotsalainen Monica Törnell yhtyeineen sekä tanskalainen Olsen Brothers. Manageri Thomas Johansson oli vielä aikeissa järjestää Tasavallan Presidentin kiertueelle Yhdysvaltoihin, mutta yhtye ei enää ollut kiinnostunut. Eero Raittisen mukaan hajoamiseen vaikutti se, että Jukka Tolonen alkoi saada keikkoja paremmin omalla nimellään, eikä Tasavallan Presidenttiä ollut syytä jatkaa ilman häntä ja Pekka Pöyryä.
Tasavallan Presidentin hajoamisen jälkeen Jukka Tolonen ryhtyi panostamaan soolouraansa, ja Pekka Pöyry, Esa Kotilainen ja Heikki Virtanen liittyivät hänen yhtyeeseensä. Tolonen teki kansainvälisen uran arvostettuna jazzrock-kitaristina. Vesa Aaltonen työskenteli vuoden ajan filmiyhtiössä, minkä jälkeen hän ryhtyi soittamaan Hectorin taustayhtyeessä. Hänen muita yhtyeitään olivat Made in Sweden ja Pekka Pohjola Group. Sen sijaan Eero Raittinen joutui elämään työttömänä ja lähes tulottomana vuoteen 1978 asti. Raittisen mukaan suomalainen musiikkilehdistö teki isot uutiset brittimedian häneen kohdistamasta kritiikistä, minkä hän koki tuhonneen uransa. Pekka Pöyry oli mukana useissa eri kokoonpanoissa ja työskenteli paljon studiomuusikkona. Hän teki itsemurhan vuonna 1980.